Макларен и щыуагъэхэр къелъытэж
Допингым ебэнынымкIэ зыми и нэIэ щIэмыт цIыхубэ комиссэм и унафэщI Смирнов Владимир къыхигъэщащ, ВАДА-м и комиссэм и докладыр зыгъэхьэзыра Макларен Ричард урысей спортым щыщыIэ щытыкIэм теухуауэ жиIахэм щыуагъэхэр зэрыхилъэгъуэжар.
«Фызэрыщыгъуазэщи, езым и жэрдэмкIэ, сэ Макларен Ричард Цюрих зэIущIэ щыдезгъэкIуэкIащ. IэщIагъэлIым абы щыжиIащ Урысейм къыщекIуэкI допинг щытыкIэм къэрал къулыкъущIэхэр епхауэ къызэригъэлъэгъуар щыуагъэу. И докладым къыщыхьа щытыкIэ нэпцIхэр абы зэрехъуэкIыж», — жиIащ Смирновым.
Макларен Ричард и докладыр IыхьитI хъурт. Япэ Iыхьэр утыку кърахьащ 2016 гъэм и бадзэуэгъуэм, етIуанэр — а илъэс дыдэм и дыгъэгъазэм. ВАДА-м и комиссэм и Iэтащхьэм и докладым къыщыхьат УФ-м и унафэщIхэм, СпортымкIэ министерствэри хэту, олимп, паралимп спорт лIэужьыгъуэ 30-м зыщызыгъасэ спортсмен миным щIигъу щIахъумауэ. Уеблэмэ, абы хуэунэтIа программэ щхьэхуэ ди къэралым щылажьэу.
Абы и жэуапу УФ-м СпортымкIэ и министерствэм жиIащ допингыр дэзыIыгъ къэрал программэ зэрыщымыIэр.
Дауэ щытми, Макларен и тхыгъэхэр тегъэщапIэ ящIри, урысейм и спортсмен зыбжанэ зэхьэзэхуэхэм къыхагъэкIауэ щытащ. Псалъэмакъышхуэ къызэрыкIа докладыр Урысейм щекIуэкIыну зэхьэзэхуэхэми зэран хуэхъуащ.
«Интерфакс»
